als_Latn dik_Latn sag_Latn
Gjatë analizës vjetore të Qendrës Ekonomike të Zhvillimit dhe Edukimit të Fëmijëve për vitin 2016 dhe objektivat e 2017, Kryetari i Bashkisë së Tiranës, Erion Veliaj vlerësoi përkushtimin dhe punën e kryer nga stafi i punonjësve të kësaj drejtorie në zhvillimin dhe edukimin e fëmijëve. Sipas Veliajt, viti që lamë pas ishte mjaft i mirë për Bashkinë e Tiranës dhe se me përmirësimin e situatës financiare do të rritet mundësia për t’i paguar më mirë ata që punojnë në çerdhe dhe kopshte. Më vjen mirë që me shëndoshjen financiare të Bashkisë, patëm mundësi që të bënim një rritje të parë të rrogave për të gjithë edukatoret dhe gjithë punonjësit tanë në shërbimet e fëmijëve dhe jam shumë shpresëplotë që nëse bashkia do të vazhdojë me këto ritme, do mund ta rrisim edhe më shumë shpërblimin financiar”, tha Veliaj.
Veliaj tha se ashtu si u veprua me ndërtimin e 31 çerdheve dhe 27 kopshteve, do të veprohet edhe për ndërtimin e shkollave të reja. Kjo formulë e zgjedhur, sipas Veliajt, nuk do të rëndojë financat e bashkisë dhe nuk do të pengojë investimet e tjera që janë të domosdoshme për qytetin. “Bashkë me Kryeministrin dhe ministren e Arsimit filluam një operacion, ndoshta më të madhin në infrastrukturën shkollore. Plani që shpalosëm dje është që të shkojmë në një partneritet publik – privat. Ajo që po themi është shpenzojmë të njëjtin buxhet vjetor, por në vend që shkollat t’i ndërtojmë një nga një, t’i bëjmë të gjitha përnjëherë. Nëse do të vazhdonim me ritmin që punonte administrata e kaluar, mua do të më duheshin 8 mandate për të ndërtuar 20 shkolla”, u shpreh Veliaj.
Veliaj shfrytëzoi këtë aktivitet për të njoftuar edhe rikthimin e dhënies së bursave për nxënësit e shkëlqyer të kryeqytetit. Një nisëm e tillë u ndërmor për herë të parë nga Edi Rama, në kohën kur drejtonte Bashkinë e Tiranës. “Kam një kënaqësi të jashtëzakonshme nga fakti se kemi rikthyer bursat për nxënësit e mire, e cila gjithashtu menaxhohet nga Qendra jonë e Zhvillimit Ekonomik të Fëmijëve. Ndjehem mirë jo se këto bursa janë shpëtimi për familjet, por është një mënyrë se si shoqëria jonë i trajton njerëzit ndryshe. Më vjen mirë që për 2228 fëmijë dhamë nga 450 mijë lekë për secilin, të nënta këstet përnjëherë, të cilat për katër vite ishin harruar”, premtoi kryetari Veliaj.
Në fund ai foli edhe për transportin publik duke njoftuar se ka nisur puna për instalimin e kamerave me GPS, çka do të mundësojë një kontroll më rigoroz të funksionimit të këtij sistemi.
als_Latn als_Latn als_Latn als_Latn